google/wiki40b huggingface dataset:
פליטה ספונטנית

פליטה ספונטנית של פוטון היא תהליך שבו מערכת פיזיקלית עוברת ממצב בעל אנרגיה גבוהה, למצב בעל אנרגיה נמוכה יותר על ידי פליטה של אור. 'פליטה ספונטנית' נחקרה לראשונה עבור אטומים, שבהם אלקטרון יכול לעבור ממצב קוונטי אחד לאחר על ידי פליטה ספונטנית. דוגמאות אחרות ל'פליטה ספונטנית' הם מעברים אלקטרונים, רוטציונים וויברציוניים במולקולות, וכן דעיכות בתוך גרעיני אטומים הגורמות לקרינת גמא. פליטה ספונטנית של אור היא תופעה בסיסית וחשובה בתהליכים רבים בטבע, ומשמשת כבסיס ליישומים רבים כגון: צג CRT, צג פלזמה, לייזרים, ודיודות אור.

תאוריה

(ההסברים הבאים יתיחסו לאטומים, אך הם נכונים גם עבור מערכות אחרות שבהם יש פליטה ספונטנית, כגון גרעינים ומולקולות).
במכניקת הקוונטים, אם מסתכלים על תנועת האלקטרון סביב הגרעין באטום, מקבלים סדרה של מצבים יציבים. פיתוח כזה נקרא פיתוח מסדר ראשון, שכן הוא איננו מתייחס לקשר של האטום לסביבה שלו, ומכאן גם הוא לא מאפשר פליטה ובליעה של פוטונים. כאשר מתחשבים בקשר בין האטום לסביבה, כלומר לשדה האלקטרומגנטי, מתקבלת האפשרות למעבר בין המצבים של האטום על ידי פליטה או בליעה של פוטונים, ובפרט מתקבל התהליך של פליטה ספונטנית. פיתוח כזה נקרא פיתוח מסדר שני, בשביל לעשות אותו צריך להניח שהשדה האלקטרומגנטי עצמו מקוונטט. תאוריה זו נקראת תורת השדות הקוונטית וכאשר מפעילים אותה על השדה האלקטרומגנטי היא נקראת אלקטרודינמיקה קוונטית.
באלקטרודינמיקה קוונטית לשדה האלקטרומגנטי יש מצב יסוד ומצב וואקום שיכולים לבצע אינטראקציה ולהתערבב עם המצב המעורר של האטום. כתוצאה מכך המצב הסטציונרי של האטום כבר לא מצב עצמי של המערכת המוכללת. המערכת כעת יכולה להשתנות כפונקציה של הזמן ולהגיע למצב שבו יש אלקטרון ברמה נמוכה ועוד פוטון בשדה האלקטרומגנטי - כלומר נפלט פוטון.
למרות שיש רק מעבר אלקטרוני אחד - מרמה גבוהה לרמה נמוכה - ישנם הרבה מצבים אפשריים למערכת בסיום התהליך כתוצאה ממצבי הפוטון הרבים בסיום - קיטוב וכיוון - ולכן מספר המצבים האפשריים במרחב הפאזה של השדה האלקטרומגנטי גדול הרבה יותר ממספר המצבים של האטום ומכיוון שצפיפות הסיכוי ממלאת בצורה שווה את כל מרחב הפאזה יש הרבה יותר סיכוי לעבור רמה וליצור פוטון יש מאין לכיוון כל שהוא מאשר להישאר ברמה העליונה.

פליטה ספונטנית בלייזר

עקרון הפעולה של הלייזר מבוסס על תהליך של פליטה מאולצת המתחיל כתוצאה מתהליכי פליטה ספונטנית. גם כאשר הלייזר פועל, במקביל לפליטה המאולצת, הרי שעדיין קיימת פליטה ספונטנית בחומר המעורר. פליטה זו גורמת להרחבה הומוגנית של תדר הלייזר ונקראת גם "רעש קוונטי". ניתן לתאר את משוואות הלייזר בצורה מופשטת עם הרעש הקוונטי על ידי הוספת משתנה אקראי . המשוואות המתארות מצב זה נקראות משוואות לנגווין:
כאשר G הוא ההפרש בין מספר האטומים ברמה עליונה למספר האטומים ברמה התחתונה,  הוא כמות הפוטונים שהמהוד מאבד כל מחזור. ו-  הוא זמן המחזור של המהוד. את משוואות אלה ניתן לפתור על ידי שיטת פוקר-פלאנק ולקבל תוצאה הסתברותית לכל זמן.
הפארק ההיסטורי הלאומי למלחמה באוקיינוס השקט

הפארק ההיסטורי הלאומי למלחמה באוקיינוס השקט (באנגלית: War in the Pacific National Historical Park) משתרע על פני שטח של 8.2 קילומטרים רבועים בדרומו של האי גואם שבאוקיינוס השקט. הפארק הוקם בשנת 1978.
גואם נכבש על ידי יפן בדצמבר 1941 ושוחרר על ידי כוחות ארצות הברית בקיץ 1944.
הפארק כולל אתרי שדות קרב - לרבות שני חופי הנחיתה האמריקאים ב-1944, עמדות תותחים, שוחות, מערות ואתרים נוספים, הקשורים לקרבות שהתחוללו על אדמת האי במהלך המלחמה.
הפארק מנוהל על ידי שירות הפארקים הלאומיים של ארצות הברית. בשנת 2011 ביקרו בו 482 אלף מבקרים.
הפארק כלול במרשם הלאומי לאתרים היסטוריים של ארצות הברית.
פוטנציאל דלתא

במכניקת הקוונטים,  פוטנציאל דלתא הוא בור פוטנציאל המתואר מתמטית על ידי פונקציית דלתא של דיראק - פונקציה מוכללת. איכותית, המודל מתאר פוטנציאל שערכו אפס בכל מקום, למעט נקודה בודדת שבה הוא מקבל ערך אינסופי. מודל זה משמש כדי לתאר תרחישים שבהם חלקיק חופשי לנוע בשני אזורים של המרחב ביניהם מפריד מחסום פוטנציאל צר וגבוה מאוד. לדוגמה, אלקטרון יכול לנוע בחופשיות כמעט מוחלטת בחומר מוליך, כך שאם המוליך בו הוא נע יוצמד למוליך שני, הממשק ביניהם יפעל עבור האלקטרון כמחסום פוטנציאל המפריד בין אזורים בעלי פוטנציאל קבוע - מחסום שיכול להיות מקורב על ידי פונקציית דלתא. פוטנציאל הדלתא הוא גבול של בור פוטנציאל סופי, וניתן לקבלו מבור הפוטנציאל הסופי אם שומרים על מכפלת עומק (או גובה) הבור ורוחבו על ערך קבוע כאשר מקטינים את הרוחב בהדרגה לאפס.

הדגשים ויישומים

החישוב לעיל עשוי להיראות בתחילה כהפשטה חסרת שימוש. אף על פי כן, הוא הוכיח את עצמו כמודל מתאים למגוון מערכות פיזיקליות אמיתיות.
דוגמה אחת כזאת נוגעת לממשקים שבין חומרים מוליכים. בתוך המוליכים, תנועת האלקטרונים היא קוואזי-חופשית וניתנת לתיאור בעזרת האיבר הקינטי בהמילטוניאן לעיל עם מסה אפקטיבית m. לעיתים קרובות, פני השטח של חומרים כאלו מכוסים בשכבות מחמצנות או אינם אידיאליים מסיבות אחרות. השכבה הדקה ובלתי-מוליכה הזאת ניתנת למידול על ידי פוטנציאל דלתא כמקודם. אלקטרונים עשויים למנהר מחומר אחד לאחר, מה שמביא ליצירת זרם חשמלי בממשק.
הפעולה של מיקרוסקופ מנהור סורק מתבססת על אפקט המנהור הזה. במקרה זה, המחסום הוא עקב האוויר בין קצה המיקרוסקופ והגוף הנחקר. חוזק המחסום קשור בהפרדה והוא חזק יותר ככל שהשניים רחוקים יותר. לדיון כללי יותר בסיטואציה המתקבלת, ראו גם מחסום פוטנציאל סופי.
המודל לעיל הוא חד-ממדי בעוד המרחב הסובב הוא תלת-ממדי, כך שלמעשה, יש לפתור את משוואת שרדינגר בשלושה ממדים. מצד שני, מערכות רבות משתנות רק לאורך קואורדינטה אחת ואינווריאנטיות להזזות בכיוונים האחרים. משוואת שרדינגר מצומצמת אז למקרה שנידון כאן באמצעות הפרדת משתנים: .
המודל של פוטנציאל דלתא הופך שימושי במיוחד במקרה של בור פוטנציאל דלתא כפול אשר מייצג גרסה חד-ממדית של מולקולת מימן מיוננת, כפי שמתואר בחלק הבא. במקרה זה, הפוטנציאל החשמלי שחווה האלקטרון (היחיד) של מולקולת  הוא מהצורה: , ולכן יכול להיות מקורב בצורה גסה על ידי זוג בורות דלתא. פתרון משוואת שרדינגר במקרה זה מראה שישנם שני מצבים קשורים (אחד סימטרי והשני אנטי-סימטרי) ושההסתברות למצוא את החלקיק בכל אחד מהמצבים שווה. הפירוש הפיזיקלי של הפתרון הוא שהאלקטרון מבלה זמן שווה בקרבת כל פרוטון, וזהו בדיוק מה שנקרא בכימיה "קשר קוולנטי".
אליאב לילטי

קורות חייו

אליאב לילטי נולד וגדל בבאר שבע. בצה"ל שירת כמדריך חובשים. בתום שירותו הצבאי נסע לחו"ל לשנתיים וחצי. בשובו, החליט ללמוד קולנוע בחוג לקולנוע וטלוויזיה באוניברסיטת תל אביב.
ביים שלושה פרקים בסדרה המוקומנטרית, "דו"ח איבגי סויסה", בכיכובם של משה איבגי ומאיר סויסה (1999). ביים חמישה פרקים במסגרת העונה הראשונה של התוכנית הקומית "זבנג!" (2000).
היה במאי תשדירי בחירות 1999 ובחירות 2001 עבור אהוד ברק וקמפיין מפלגת העבודה.
ערך סרטים תיעודיים שביימה אריאלה אזולאי.
כתב, ביים וערך את "המון לא מלוכד נשלט ביתר קלות" – תערוכת יחיד של וידאו ארט, בגלריה "היינריך בל". התערוכה התעסקה בהמון והתייחסה לשפת הגוף ולהתנהגות במרחב הציבורי. היא התבססה במידה רבה על עולם הריקוד וספרי ההדרכה לריקוד.
עבד במשך שש שנים כמנהל קריאטיב במחלקת פרומו, "שידורי קשת" (2007-2001). במסגרת זו היה אחראי על קידום מרבית תוכניות "קשת" המרכזיות, השקת וקידום ערוץ "ביפ" ואתר "קשת".
ביים פרסומות, פרומואים וקמפיינים עבור כל ערוצי הטלוויזיה; בהם קמפיין לחמישייה הקאמרית שזכה בפרסים בניו יורק ובישראל.
ביים את תוכנית המציאות "פרויקט מסלול", בהנחיית שירז טל (2009). ביים את הסדרה התיעודית "אבודים" שהנחתה צופית גרנט בערוץ 2, התוכנית איחדה בני משפחה שהקשרים ביניהם אבדו (2011).
ביים את סדרת הטלוויזיה התיעודית "כך ראינו", המבוססת על סרטים ביתיים שצולמו בישראל משנות השלושים ועד סוף שנות השבעים ומנסה להציג באמצעותם את ההיסטוריה המקומית. הסדרה הוסבה לסרט בן מאה דקות עבור פסטיבל הקולנוע ירושלים. הסרט הוקרן בסינמטקים ברחבי הארץ.
בשנים 2012-2007 עבד על סרט הקולנוע העצמאי "מעשייה אורבנית", הסרט הוקרן בפסטיבל קולנוע דרום 2012 וייצא להקרנה בסינמטקים בראשית 2013.
ביים את הסדרה "קישון - שמו הולך לפניו" עבור ערוץ 8 .
ובימים אלו מביים ועורך עבור "יס דוקו"  סרט דוקומנטרי על חייו של מאיר אריאל ובשלבי הפקה ראשונים של "האלגוריתם הגנטי". פיצ'ר עלילתי.
אליאב לילטי נשוי, מתגורר ביפו ולו שלושה  ילדים.
בן שפירו

קורות חיים

שפירו נולד בלוס אנג'לס שבקליפורניה. יש לו שלוש אחיות צעירות ממנו. שני הוריו עבדו בהוליווד, אמו הייתה מנכ"לית של חברת טלוויזיה ואביו היה מלחין. בת דודתו היא השחקנית מארה וילסון. כשהיה בן 11 חזרו הוריו בתשובה. בבית הספר היסודי הוקפץ פעמיים כיתה ולמד בפנימיית ישיבת רמב"ם בלוס אנג'לס. את לימודי התיכון עשה בישיבה יוניברסיטי לוס אנג'לס (YULA).
ב-2004 סיים לימודי תואר ראשון בהצטיינות יתרה במדע המדינה באוניברסיטת קליפורניה בלוס אנג'לס. ב-2007 סיים לימודי משפטים בהצטיינות באוניברסיטת הרווארד. לאחר הלימודים התמחה בעריכת דין במשרד "Goodwin Procter" והחל לעבוד כעורך דין.
ב-2012 החל לכתוב טורי פרשנות באתר "חדשות ברייטברט". ב-2013 ייסד יחד עם דייוויד הורוביץ את אתר ביקורת התקשורת "TruthRevolt". ב-2015 ייסד את האתר "The Daily Wire", בו הוא משמש עורך ראשי.
שפירו נשוי לישראלית מור טולדנו, ואב לבת ובן.

עמדותיו

שפירו מזוהה עם הימין השמרני בארצות הברית. במערכת הבחירות לנשיאות ארצות הברית 2016 תמך בטד קרוז. הוא התבטא בגנות חוק הגנת החולה וטיפול בר השגה ותמך באיסור מוחלט על הפלות מלאכותית כולל במקרים של גילוי עריות ואונס.
בשנת 2003 פרסם מאמר בו קרא לטרנספר של הפלסטינים מיהודה ושומרון, אך ב-2013 חזר בו, וכתב שטרנספר כזה אינו אנושי, אינו מעשי ולא יוביל לשלום בין ישראל לפלסטינים.
בשנת 2011 טען במאמר שיהודים-אמריקאים אשר הצביעו לנשיא ברק אובמה - 78% בקמפיין 2008, הם, ברובם, יהודים בשמם בלבד.
בראיון למקור ראשון ב-2018 אמר שפירו שמדינת ישראל לא צריכה להשקיע מאמצים מיוחדים ביהודים שאינם אורתודוקסיים בארצות הברית, משום שהדבר לא יועיל ומשום שהם לא יישארו חלק מהעם היהודי בעוד דור או שניים.
עמדותיו הכלכליות הן קפיטליסטיות. הוא נוהג לתקוף את הסוציאליזם, הן מהפן הכלכלי, על הנזק שלדעתו נגרם מהשיטה, והן מהפן המוסרי, על חוסר הצדק שבלקיחת כסף מאדם רק מפני שהוא עשיר, דבר שנובע, לדעתו, מקנאה.
שפירו מתנגד מובהק לפמיניזם רדיקלי ולניתוחים לשינוי מין. לדבריו ניתוחים אלו לא פותרים את הבעיה של המטופל, שכן טרנסג'נדרים סובלים ממחלה נפשית בשם דיספוריה מגדרית. לדבריו תאוריית ההתחממות הגלובלית נועדה להעביר כסף ממדינות עשירות למדינות מתפתחות מטעמים סוציאלים].
קלייר הולט

ילדותה

הולט נולדה בבריזביין שבאוסטרליה. בשנת 2005 סיימה תיכון, לאחר שעסקה בכמה פעילויות ספורטיביות: שחיה, כדור-עף, כדור-מים וטקוואנדו, בו יש לה חגורה שחורה. בצעירותה הייתה הולט חברה במקהלת בית הספר.

קריירה

ב-2006, קיבלה הולט את תפקיד אמה גילברט בסדרת הטלוויזיה H2O. התוכנית זכתה בפרס לוגי וב-Nickelodeon Australia Kids' Choice Award. בעוד הסדרה חודשה לעונה שלישית, הולט עזבה את הסדרה לאחר העונה השנייה בשל חתימתה על הצטרפות לצילומי סרט המשך לסרט האימה "השליחים" מ-2007, בשם "השליחים 2: הדחליל". הצילומים נערכו בסופיה במהלך 2008. הסרט יצא ב-2009 ישירות ל-DVD.
בשנת 2010 שיחקה בסדרה "שקרניות קטנות" בתפקיד סמרה.
באוגוסט 2011, אושר שהולט תשחק בסדרת יומני הערפד כרבקה. ב-13 בינואר 2013 אישרה רשת The CW שהולט תשחק בסדרת הבת של יומני הערפד, "המקוריים". בסדרה תמשיך הולט לשחק את רבקה מייקלסון.
בשנת 2017 שיחקה בסרט ההישרדות "47 מטר", לצד מנדי מור.
בנוסף לתפקידים בסדרות טלוויזיה ובסרטי קולנוע, הולט השתתפה במספר פרסומות. אתר BuddyTV דירג את הולט במקום ה-55 ברשימת נשות הטלוויזיה הסקסיות ביותר.
תוכן אלקטרוני כולל

תוכן אלקטרוני כולל או בכינוי הנפוץ שלו TEC (ראשי תיבות של Total Electron Content) הוא מדד כמותי חשוב במדידות הקשורות ליונוספירה של כדור הארץ. 
TEC מייצג את סך האלקטרונים בין שתי נקודות לאורך גליל בעל שטח חתך של מטר מרובע אחד.
TEC משמעותי כאשר מנסים לקבוע נצנוץ,השהיית קבוצה ופאזה (גלים) בעיבוד אותות של מעבד גלי רדיו בתווך. 
TEC של היונוספירה מאופיין על ידי תצפיות של שינויי פאזה של גלים המשודרים מלוויינים הנמצאים מעל היונוספירה, בעיקר בשימוש של מערכות ניווט לוויינים. TEC מושפע באופן חזק מפעילות סולארית.
הארמייה ה-14 (ורמאכט)

הקמה ראשונה

הארמייה ה-14 הוקמה ב-13 באוקטובר 1939, בפיקודו של וילהלם ליסט. היא נכללה במסגרת קבוצת ארמיות דרום והוצבה במורביה וסלובקיה. היא לקחה חלק במהלך המערכה בפולין, ותפקידה היה להשמיד את הצבא הפולני באזור קרקוב.

הקמה שנייה

הארמייה השנייה שנשאה את השם "הארמייה ה-14", הוקמה ב-3 בנובמבר 1943, בפיקוד אברהרד פון מקנזן. הארמייה הוצבה באיטליה, כדי להדוף את פלישת בעלות הברית אליה. הארמייה הייתה אחראית בין היתר לטבח בפוסה ארדיאטינה. ב-4 ביוני 1944 פרש פון מקנזן מתפקידו בעקבות חילוקי דעות עם היטלר, וכמחליפו מונה יואכים למלזן. הארמייה נכללה בתוך קבוצת ארמיות C, והשתתפה בנסיגה הגרמנית אל הקווים בצפון איטליה. היא נכנעה יחד עם כל הקבוצה ב-2 במאי 1945.
אקדוחן השוקולד

תקציר עלילת הסרט

הסרט מספר על במאי רוסי נודע, שבתו נהרגה באופן טרגי, כתוצאה מפיגוע שהתרחש בעיר קאן, שבתכנונו מואשם הבמאי.

קדם הפקה

בשנת 2017 מיכאלקוב החל בהפקת הסרט לאחר שהשלים את כתיבת התסריט עם האחים אולג וולדימיר פרסניאקוב.

צילומים

צילומי הסרט תוכננו להתחיל בסתיו 2018.
רימון בית ספר למוסיקה

היסטוריה

בית ספר רימון נוסד בשנת 1985 כעמותה רשומה, על ידי גורי אגמון, גיל דור, הארי ליפשיץ, אילן מוכיח ויהודה עדר אשר היה היזם והמנהל הראשון של בית הספר.
בית הספר מנוהל משנת 2014 על ידי משה סיני, בשנים 1990 עד 2014 נוהל על ידי המעבד והסקסופוניסט עמיקם קימלמן ולפניו על ידי אורלי סלע. בבית הספר מלמדים מוזיקאים מהשורה הראשונה בישראל, ביניהם: איריס פורטוגלי, אריה וולניץ, יוסי פיין, אלק כץ, ניר נקב, גורי אגמון, רונן שמואלי, יוני רכטר, יהודית רביץ, ירון גוטפריד, אוהד חיטמן, שמוליק נויפלד, אוהד שרגאי, ערן צור, ואחרים. בעבר לימדו בבית הספר גם עלי מוהר ואהוד מנור עד לפטירתם. בית הספר עוסק במוזיקה עכשווית ובג'אז.

קבלה ללימודים

על התלמיד לעבור שלושה מבחני קבלה: מבחן בתאוריה, מבחן מעשי בנגינה הכולל ריאיון אישי, ומבחן דירוג כלי. המבחן בתאוריה אינו משפיע על סיכויי הקבלה ללימודים והוא נועד לצורך סיווג לרמה המתאימה בקורסים הרלוונטיים ובמקרה הצורך למכינה בקיץ. למגמות ההלחנה (הלחנה ועיבוד, הלחנה לקולנוע, הלחנת שירים) והסאונד ניתן להתקבל גם עם ידע בסיסי בלבד בנגינה, המתבטא בדירוג כלי נמוך. על מנת להתקבל למגמות הביצוע (ג'אז וכללי) חובה להדגים שליטה טובה בכלי (כאשר גם שירה נחשבת כלי לצורך העניין) ולהשיג דירוג מתאים.
מאחר שהתעודה המוענקת ברימון אינה תואר אקדמי, אין חובה להציג ציון פסיכומטרי או להיות בעל תעודת בגרות מלאה על מנת להתקבל ללימודים, למעט במגמת הוראת המוזיקה.

תחרויות ופרויקטים

בבית הספר מתקיימים פרויקטים מעשיים ותחרויות, שנועדו לאפשר לתלמידים להתנסות בעבודה מעשית (נגינה, הלחנה ועיבוד) עם מורה מנחה ומפיק מוזיקלי מקצועי.

קשר עם מכללת ברקלי למוזיקה

לבית הספר יש הסכם עם מכללת ברקלי למוזיקה בבוסטון (Berklee College of Music) שתלמיד ברימון יוכל, בכפוף להמלצת מוריו, להמשיך לימודים לתואר בברקלי, תוך הכרה בנקודות זכות שצבר ב"רימון".
עקמומיות

באופן כללי, עקמומיות היא מידת הכפיפה וההתעקמות של דבר-מה. המונח עשוי להתייחס לישויות גאומטריות שונות, החל מקווים ועד למרחבים מממדים גבוהים, ולכן העקמומיות, מידת הסטייה מן המצב המוגדר כישר או שטוח, מוגדרת ומחושבת בצורות ושיטות שונות. עקמומיות עשויה להוות סקלר (גודל כמותי חסר כיוון) או וקטור - גודל המתאפיין בכיוון.

עקמומיות שלילית וחיובית

ניתן להבחין בין כיוון ההתעקלות של עקומות באמצעות סימונם. כאשר, עקמומיות חיובית (k>0) מציינת התעקלות כלפי מעלה (רדיוס העקמומיות בנקודה מכון כלפי מעלה), ועקמומיות שלילית (k<0) מציינת התעקלות כלפי מטה (רדיוס העקמומיות בנקודה מכון כלפי מטה). כיוון העקמומיות הוא תלוי נקודת מבט, והיפוכה ישנה את מראית כיוון ההתעקלות וכפועל יוצא, סימן העקמומיות. 
בהתייחס למשטחים עקומים, ייתכנו מקרים, כזה של מבנה בעל צורת אוכף, בהם אחת העקמומיות הראשיות בנקודה היא חיובית ואילו השנייה היא שלילית. עקמומיות גאוס (Q) עבור נקודה שכזו תהא שלילית ואילו רדיוס העקמומיות יהיה מספר מדומה (השורש הריבועי של הערך ההפוך של Q).

עקמומיות חיצונית ופנימית

עקמומיות היא תכונה של המרחב, יהא ממדו אשר יהא, הגלויה לעיני צופה חיצוני, אך יש שניתן לזהותה גם מתוך המרחב עצמו, באמצעות חקירת התכונות של עצמים גאומטריים במרחב. עקמומיות פנימית היא עקמומיות מן הסוג השני, תכונה שגם 'תושבי' המרחב יכולים לזהותה ולא רק צופים חיצוניים. עקמומיות חיצונית לעומת זאת היא עקמומיות שלא ניתן להבחין בה מתוך המרחב עצמו והיא מובחנת רק לעיני צופה חיצוני, ממד גבוה יותר. עקמומיות קו, לדוגמה, היא עקמומיות חיצונית. תושבי הקו לא יבחינו בעקמומיותו, אף לא באמצעות חישובים ומדידות. 
עקמומיות גאוס, עקמומיות משטח, היא דוגמה לעקמומיות פנימית ולפי ה-Theorema Egregium (משפט בגאומטריה דיפרנציאלית שהוכח על ידי קרל פרידריך גאוס) ניתן לזהותה באמצעות חקירת התכונות של עצמים גאומטריים במרחב. היחס בין שטח מעגל לקוטרו, וסכום הזוויות במשולש, הן שתיים מן התכונות הגאומטריות שבאמצעותן ניתן לזהות עקמומיות פנימית ולחשבה. תכונות אלו משתנות כתלות בעקמומיות הפנימית של המרחב: במישור (משטח שטוח) בו העקמומיות היא 0, שטח מעגל הוא  וסכום הזוויות במשולש הוא ; עבור משטח המתאפיין בעקמומיות פנימית נקבל תוצאות שונות, המעידות על סטייתו מהמצב השטוח, ובאמצעותן נוכל להעריך את עקמומיותו. ביצוע מדידות מעין אלו בנקודות שונות של המשטח תאפשר שרטוט של מפת עקמומיותו.

עקמומיות אמיתית ועקמומיות מדומה

עקמומיות מדומה, להבדיל מעקמומיות אמיתית, היא עקמומיות שניתן לסלקה, באמצעות טרנספורמציה מתאימה, מבלי לשנות את תכונות המרחב. משטח גלילי ומשטח חרוטי הם דוגמאות למשטחים בעלי עקמומיות מדומה, שניתן לפרשם למישור מבלי לשנות את תכונותיהם. משטח כדורי לעומת זאת הוא משטח בעל עקמומיות אמיתית ופרישתו תייצר מתיחות וחיתוכים. 

עקמומיותו של משטח היא מדומה אם בכל נקודה על פניו ניתן למצוא לפחות כיוון אחד שבו קיים קו ישר הכלול במשטח עצמו. קווים מעין אלו מציינים למעשה את קיומו של כיוון או מספר כיוונים שבהם העקמומיות במשטח היא אפס, ומעידים על האפשרות לסלק את העקמומיות באמצעות טרנספורמציה למערכת ייצוג שטוחה. אם בכל נקודה על פני משטח בעל עקמומיות מדומה, נבנה מערכת מקומית שטוחה (מישור מקומי המשיק למשטח בנקודה), ניתן יהיה לחבר את כלל המערכות השטוחות שניבנו לאורך קו שכזה לכדי מערכת שטוחה אחת, נעדרת עקמומיות.
בהתייחס למרחבים מממדים שונים, מרחב שרכיבי הטנזור שלו קבועים הוא מרחב שטוח או בעל עקמומיות מדומה. ומרחב שחלק או כל רכיבי הטנזור שלו הם משתנים תלויים הוא מרחב בעל עקמומיות אמיתית.
לאורת נטופה

מבנה

הלאורה נוסדה על ידי שלושה נזירים מלכיתים מנצרת ב-17 ביולי 1967. הנזיר יעקב, ששימש כאב המנזר עד מותו בשנת 2005, הגיע מהולנד ובמקור היה נזיר טראפיסטי. שאיפתם של הנזירים הייתה לחיות לפי מסורת הנזירים הראשונים שפרשו למדבר יהודה במאה ה-4. בתחילה התגוררו הנזירים באוהלים, אך עם הזמן הקימו לעצמם בקתות עץ במקום. כיום מתגוררות בלאורה נזירות ממסדר האחיות בית לחם, מסדר אשר לו שייך גם מנזר הנשים בבית ג'מאל. 
מרכזה של הקהילה בכנסיית אבן קטנה השוכנת בצידה המזרחי של פסגת ההר. במבנה שוכנים חדר המלבושים ומשרד, ומעליו חרוט אבן הנושא צלב ופעמון תלוי ממנו. הכנסייה עצמה נחצבה בסלע מתחת לפני האדמה, והגישה אליה היא באמצעות גרם מדרגות. חלל הכנסייה פונה לכיוון דרום והוא מעוצב בפשטות. המזבח עשוי אבן והוא ניצב על במת אבן שנחצבה בסלע. על המזבח מונחת מנורה, וצלב עץ פשוט ניצב לימינו. שלושה גרמי מדרגות קטנים שבכל אחד שלוש מדרגות מוליכים אל הבמה, ולפניה ניצבים שני איקונות - האחד של המדונה והילד והאחר של ישו המורה. במרכזה של הכנסייה שולחן אבן ולאורך קירותיה ספסל אבן חצוב בסלע.
איסלנד במשחקים האולימפיים לנוער

משחקי הקיץ

המשלחת הראשונה של איסלנד למשחקים האולימפיים לנוער הייתה לאולימפיאדת הנוער סינגפור. המשלחת כללה שישה ספורטאים שהתחרו בענף השחייה. ספורטאי המשלחת לא העפילו לגמרים אך גם לא סיימו במקומות האחרונים. המשלחת לאולימפיאדת הנוער נאנג'ינג היא הגדולה ביותר שאיסלנד שלחה עד כה. המשלחת מנתה עשרים ספורטאים שהתחרו בשני ענפים. המשלחת זכתה במדליית ארד יחידה בטורניר הנערים בענף הכדורגל. בדומה, לאולימפיאדת הנוער סינגפור, ספורטאי המשלחת לא הגיעו להישגים משמעותיים בענף השחייה.

משחקי החורף

איסלנד השתתפה במשחקי החורף האולימפיים לנוער החל מראשיתם באולימפיאדת הנוער אינסברוק. המשלחת כללה שלושה ספורטאים שהתחרו בשני ענפי ספורט. המשלחת רשמה הישג בענף הסקי אלפיני כאשר דורגה במקום השמיני במסלול סלאלום לנערות. בענף הסקי למרחקים ספורטאי המשלחת לא הגיעו להישגים משמעותיים. המשלחת לאולימפיאדת הנוער לילהאמר מנתה שלושה ספורטאים שהתחרו בשני ענפי ספורט. בניגוד לאולימפיאדת הנוער אינסברוק, המשלחת לא רשמה הישגים משמעותיים בענף הסקי אלפיני. כמו כן, ספורטאי המשלחת לא הגיעו להישגים בענף הסקי למרחקים.
קצויה אוקאדה

ראשית חייו

אודאדה הוא בנו השני של טקויה אוקאדה, מייסד הרשת הקמעונאית AEON. אחיו הבוגר, מוטויה אוקאדה, הוא מנכ"ל ונשיא החברה. לאוקאדה גם אח צעיר ואחות חורגת. הוא נולד בעיר יוקאיצ'י, שבמחוז מיה, והוא בוגר אוניברסיטת טוקיו עם תואר במשפטים. הוא גם למד בבית הספר ליחסים בינלאומיים באוניברסיטת הרווארד, ובראשית דרכו הפוליטית עבד במשרד התעשייה והמסחר הבינלאומי.

קריירה פוליטית

אוקאדה התמודד על מושב בבית הנבחרים בבחירות הכלליות של 1990 מטעם המפלגה הליברלית-דמוקרטית. אחר כך הוא חבר לצוטומו האטה ולאיצ'ירו אוזאווה בהקמת מפלגת ההתחדשות של יפן ב-1993. לאחר סדרה של מיזוגים והפרדות, בהן היה אוקאדה חבר במפלגת האופק החדש, במפלגת השמש ובמפלגת הממשל הטוב, שנטעמה במפלגה הדמוקרטית ב-1998.
אוקאדה הפך לנשיא המפלגה הדמוקרטית ב-18 במאי 2004 והוביל אותה לאחד הניצחונות הגדולים שלה בבחירות לבית היועצים של יפן באותה שנה. אף על פי כן, אוקדאה התפטר לאחר שמפלגתו ספגה תבוסה בבחירות הכלליות של 2005.
אוקאדה התמודד לנשיאות המפלגה ב-2009 אך הפסיד ליוקיו הטויאמה, ובעקבות הצלחת המפלגה הדמוקרטית בבחירות הכלליות של 2009 מינה הטויאמה את אוקאדה לשר החוץ.
כשהודיע הטויאמה על התפטרותו מתפקיד ראש הממשלה ומהנהגת המפלגה הדמוקרטית ביוני 2010, נחשב אוקאדה למועמד המוביל להחליפו, אך אוקאדה תמך בשר האוצר נאוטו קאן. לאחר שנבחר קאן לראשות הממשלה, הוא מינה את אוקאדה לתפקיד שר החוץ.
בתור שר החוץ של יפן, מילא אוקאדה תפקיד מרכזי במשא ומתן עם ארצות הברית בנושא העתקת בסיס האוויר של חיל הנחתים פוטנמה, ממקומו שבאוקינאווה. משרד החוץ אישר את קיומו של הסכם סודי בין יפן לארצות הברית המתיר לאחרונה להכניס נשק גרעיני לתחומי יפן, וזאת על אף האמור בסעיף 9 לחוקת יפן.
בספטמבר 2010 עזב אוקאדה את משרד החוץ והפך למזכיר הכללי של המפלגה הדמוקרטית. עם היבחרו של יושיהיקו נודה לראשות הממשלה ב-2011, התמנה אוקאדה לתפקיד סגן ראש הממשלה. נוסף על היותו סגן ראש הממשלה, אוקאדה אחראי גם על רפורמה מנהלית, רפורמה כוללת בביטוח הלאומי ובמסים, רפורמה בשירות הציבורי, פיתוח ממשלתי, עניינים ציבוריים חדשים וצעדים נגד שיעור הילודה היורד ולמען שוויון מגדרי.
יחסי הממלכה המאוחדת–מונקו

סקירה כללית

נסיכות מונקו והממלכה המאוחדת מנהלות מערכת יחסים מיוחדת כבר שנים רבות, הן בעקבות הקרבה הגאוגרפית היחסית והן בעקבות העובדה שחמישה עשר אחוזים מן האנשים שעובדים וחיים במונקו הם בריטים. כמה מאות בריטים בכל שנה, בייחוד משפחות צעירות, עוברים לגור ולעבוד בנסיכות ובפרבריה.
ב-2008 חתמו מועצת עיריית לונדון והמועצה לפיתוח כלכלי של מונקו על הסכם שיתוף פעולה.
ב-2015 חתמו ממשלת הממלכה המאוחדת וממשלת נסיכות מונקו על הסכם בנושא מידע בנושאי המס והפיננסים על פי התבנית הנהוגה בין מדינות ה-OECD הכוללת סטנדרטים גבוהים המסדירים עניינים כגון טרור פיננסי, הלבנת כספים, וכו'. ההסכם הוא אחד מתוך שלושים ושניים הסכמים שונים בנושא שנחתמו על ידי מונקו.
הורים במשרה מלאה

עלילה

גיל באקמן הוא איש מכירות נוירוטי אשר מנסה לאזן בין המשפחה לקריירה. כאשר הוא מגלה שלבנו הבכור, קווין, יש בעיות רגשיות וזקוק לטיפול ושגם לילדיו האחרים, לבתו, טיילור, ולבנו הצעיר ג'סטין גם יש בעיות, הוא מתחיל להאשים את עצמו ומתחיל לפקפק ביכולותיו האבהיים. כאשר אשתו, קרן, נכנסת להריון עם ילדם הרביעי, הוא אינו בטוח שהוא יכול לעמוד בכך.
גיל גם כן מתוסכל ומפוחד שהמעמסות הכלכליות של ילד נוסף הופכים אותו ל-"וורקאהוליק" המנוכר שהיה אביו, פרנק. גיל נפתח בפני אביו בנוגע לספקותיו על היותו הורה. פרנק אומר לו שהוא דואג יותר מידי והשניים מישרים את ההדורים כאשר פרנק אומר לו שהחששות על הילדים לעולם אינם נגמרים. כאשר גיל שוכר קאובוי לבוא להופיע ביום ההולדת שלקווין והוא אינו מופיע, גיל מתחפש לקאובוי בעצמו ונכנס לתפקיד.
אחותו של גיל, הלן, היא מנהלת בנק גרושה שבעלה לשעבר אינו מעוניין בקשר עם ילדיה, גארי וג'ולי. גארי, שזה עתה נכנס לגיל ההתבגרות, הוא טיפוס שקט ונחבה אל הכלים. הוא אוהב להתבודד בחדרו עם תיק מנייר מסתורי. תחילה, הלן דואגת שמא התיק מכיל סמים או אלכוהול אך למעשה התיק מכיל פורנוגרפיה.
ג'ולי עדיין בתיכון אך אינה מעוניינת בהשכלה שלה. היא וחברה, טוד, מתחתנים, היא נכנסת להריון וטוד עובר לגור בבית של הלן. כאשר הלן מבקשת מטוד לדבר עם גארי, טוד מצליח לעודד את גארי שהאובססיה שלו עם בנות וסקס היא נורמלית לילד בגילו וגארי שואב עידוד מכך. דבר זה גם מעלה את רמת הכבוד שרוכשת הלן לטוד. בסופו של דבר היא תומכת ביחסים שבין ג'ולי לטוד עד כדי כך שכאשר ג'ולי רוצה להפרד ממנו, הלן מצווה עליה להתמודד עם פחדיה ולתמוך בו.
אחותו השנייה של גיל, סוזן, היא מורה בחטיבת ביניים אשר נשואה למדען בשם נתן. להם יש בת, פאטי. סוזן רוצה עוד ילדים אך נתן מעוניין יותר בהתפתחות הקוגניטיבית של בתם. סוזן נוקמת בנתן כאשר היא מחבלת בדיאפרגמה שלה כחלק מתוכניתה להיכנס להריון בניגוד לרצונו של נתן. היא בסופו של דבר נהיית כל כך מתוסכלת שהיא עוזבת אותו. נתן מגיע בסופו של דבר לאחד מהשיעורים שלה ושר לה סרנדה כדי לזכות בה בחזרה ומבטיח לה שהוא ישתנה. סוזן מסכימה לחזור הביתה.
לארי, אחיו של גיל, הוא הכבשה השחורה של המשפחה אך האהוב ביותר על פרנק. במקום להסתדר עם קריירה, הוא נסחף בחייו בנסיונותיו להשיג כסף קל באמצעים מפוקפקים. הוא מופיע עם בנו, קול, ומבקש להלוות כסף מאביו. במהרה מתברר שלארי זקוק לכסף כדי להחזיר את חובותיו מהימורים אחרת הוא עלול לשלם בחייו. פרנק מתאכזב ממנו אך עדיין מנסה לעזור. פרנק מסרב להוציא אותו לגמרי מכלל צרה אך מציע ללמד אותו את העסק המשפחתי כדי שזה יוכל להחליף אותו כדי שיוכל לצאת לפנסיה ולהשתמש בהכנסות כדי לשלם את חובותיו. במקום זאת, לארי מציע תוכנית אשר מכריחה אותו לצאת לצ'ילה ופרנק מסכים לשמור על קול.
המשפחה מתאחדת בבית החולים כאשר הלן יולדת בת. פרנק מחזיק בנכד, קול. טוד וג'ולי ביחד עם בנם. סוזן בהיריון וגיל וקרן הם כעת הורים לארבעה.